VENDIM
Nr. 110, datë 26.4.2021

MBI KËRKESËN E SHOQËRISË “BIOPOWER GREEN ENERGY” SHPK, PËR RISHIKIMIN E VENDIMIT TË BORDIT TË ERE-s NR. 35, DATË 4.2.2021, “MBI KËRKESËN E SHOQËRISË ‘BIOPOWER GREEN ENERGY’ SHPK, PËR SHTYRJEN E AFATEVE TË VENDIMIT NR. 90, DATË 6.8.2008, TË NDRYSHUAR”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; neneve 8 dhe 9, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017 dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 26.4.2021, mbasi shqyrtoi relacionin me nr. 58/3 prot., datë 23.4.2021, të përgatitur nga Drejtoria e Licencimit, Autorizimeve dhe Mbikëqyrjes,
konstatoi se: 
- Bordi i ERE-s, me vendimin nr. 91, datë 6.4.2021, vendosi:
1. Të zgjasë me 30 ditë pune afatin e vendimmarrjes së Bordit të ERE-s, në lidhje me kërkesën e shoqërisë “Biopower Green Energy” sh.p.k., për rishikimin e vendimit të Bordit të ERE-s nr. 35, datë 4.2.2021.
- Ky vendim i Bordit është marrë me qëllim që t’i jepet mundësia shoqërisë për të depozituar në ERE dokumentacionin vërtetues mbi sa deklarohet nga ana e saj në kërkesën për rishikimin e vendimit nr. 35/2021, si dhe për sqarime të mëtejshme apo dokumente shtesë, në lidhje me kërkesën e parashtruar. Shoqëria është njoftuar për vendimin e Bordit me shkresën e ERE-s nr. 51/7 prot., datë 9.4.2021.
- Në përmbushje të afatit të vendosur në vendimin sipërcituar, u vlerësua rishqyrtimi i sa depozituar nga shoqëria, në kuadër të kërkesës së saj për rishikimin e vendimit të Bordit të ERE-s nr. 35, datë 4.2.2021, me anë të të cilit filloi procedura për heqjen e licencës së shoqërisë, si dhe në kuadër të plotësimit të kushteve të vendimit të licencimit nr. 90/2008, të ndryshuar.
Shoqëria “Biopower Green Energy” sh.p.k. ka depozituar në ERE vendimin e Komitetit të Investimeve Strategjike nr. 11/6, datë 4.2.2021, “Për miratimin e statusit investim/investitor strategjik, procedurë e veçantë” për projektin e investimit “parku me erë”, me subjekt aplikues “Biopower Green Energy” sh.p.k., me NIPT/NUIS K72405024M dhe “Marseglia Group” SRL CF00695260604. Me anë të këtij vendimi është miratuar statusi investim/investitor strategjik, procedurë e veçantë për projektin e investimit “parku me erë”, që parashikon ndërtimin e dy parqeve me erë, të quajtura BPGE1 dhe BPGE2. Po ashtu, shoqëria pretendon se marrja e statusit të nënshkruar dhe nga Ministria e Infrastrukturës dhe Energjisë (MIE), në të vërtetë kapërcen problemet e ngritura në letrën e regjistruar në ERE me nr. 714/1 prot., datë 13.7.2021, nga vetë MIE, dhe e vendos projektin në një pozicion tjetër krahasuar me projektet e tjera të erës. 
- ERE, me vendimin nr. 35/2021, filloi procedurat për heqjen e licencës së shoqërisë “Biopower Green Energy” sh.p.k., në rrethanat kur kjo e fundit nuk kishte plotësuar tërësisht të gjitha kushtet e vendimit nr. 90/2008, të ndryshuar, nuk kishte dërguar informacion apo dokumentacion në ERE në lidhje me përfundimet e grupit të punës, sa i përket dhënies së statusit të investimit strategjik e po ashtu MIE ishte shprehur kundër shtyrjes së afatit të licencave të lëshuara nga ERE për ndërtimin e objekteve të reja gjeneruese nga energjia elektrike eolike. ERE i është drejtuar gjithmonë ministrisë në lidhje me qëndrimin e saj për shtyrjen e afatit të plotësimit të kushteve të licencimeve për ndërtimin e parqeve eolike, për arsye se kjo ministri ka në fushën e përgjegjësisë së saj zbatimin e politikës së përgjithshme shtetërore në sektorin e energjisë dhe shfrytëzimit të burimeve energjetike, në zbatim të vendimit të Këshillit të Ministrave (VKM) nr. 504, datë 13.9.2017, e po ashtu, në nenin 10, pika 2, të ligjit nr. 43/2015, “Për sektorin e energjisë elektrike”, të ndryshuar, përcaktohet se ERE bashkëpunon me ministrinë përgjegjëse për energjinë dhe me institucionet e tjera publike, për sa u takon çështjeve objekt të këtij ligji që janë në fushën e përgjegjësisë së tyre. Duke qenë se bashkëpunimi me MIE-n për këto çështje është kërkesë e ligjit, ERE, për këtë qëllim ka vijuar edhe me dërgimin për mendim në MIE, sa herë këto çështje kanë qenë objekt rivlerësimi, sipas afateve të përcaktuara në vendimet respektive. Nga dokumentacioni i depozituar nga shoqëria konstatohet se anëtar i Komitetit të Investimeve Strategjike, që kryesohet nga Kryeministri, është dhe ministri i Ministrisë së Infrastrukturës dhe Energjisë, i cili ka nënshkruar dhe vendimin për dhënien e statusit investim/investitor strategjik, procedurë e veçantë, duke dhënë në këtë mënyrë dakordësinë për zhvillimin e këtij projekti.
- Me dhënien e statusit investim/investitor strategjik, procedurë e veçantë, për projektin e shoqërisë “Biopower Green Energy” sh.p.k., vlerësohet se kanë ndryshuar rrethanat për të cilat u mor vendimi i bordit nr. 35/2021. 
- Në përputhje me ligjin nr. 55/2015, “Për investimet strategjike”, në vendimin e Komitetit të investimeve strategjike nr. 11/6, datë 4.2.2021, përcaktohet se “Parku me erë” do të realizohet nga subjekti “Biopower Green Energy” sh.p.k. dhe “Marseglia Group” SRL. Projekti strategjik parashikon realizimin e investimit në sektorin strategjik të energjetikës dhe ndërtimin e dy parqeve me erë, të quajtura BPGE1 dhe BPGE2, në kreshtat e dy maleve në Bashkinë e Lezhës, të cilat do të jenë të afta të gjenerojnë 234 mw, përkatësisht parku i parë afërt portit të Shëngjinit 114 mw dhe parku i dytë, në bregdet, 120 mw. Statusi investim/investitor strategjik, procedurë e veçantë i jepet këtij projekti për një periudhë 2-vjeçare, përveç afatit të lejimit të përdorimit të pasurive të paluajtshme shtetërore, të cilat vendosen fillimisht me vendim të Këshillit Bashkiak e më pas miratohen me VKM, në përputhje me VKM-në nr. 1030, datë 16.12.2015. Po ashtu në vendim janë përcaktuar dhe masat mbështetëse që i jepen projektit, ku përfshihet kryerja e procedurave me prioritet dhe brenda afateve të përshpejtuara, si dhe asistenca në lidhje me dhënien e lejeve, licencave dhe autorizimeve të nevojshme për realizimin e projektit, Në këtë vendim përcaktohen gjithashtu, organet përkatëse, si Ministria e Financave dhe Ekonomisë, Ministria e Infrastrukturës dhe Energjisë, Agjencia Shtetërore e Kadastrës etj., të cilat ngarkohen për të bërë propozimet përkatëse në Këshillin e Ministrave, për të vënë në zbatim dhe masat mbështesë që përfiton investitori me marrjen e këtij statusi. Bashkëlidhur këtij vendimi është dhe plani i veprimit, ku përfshihen mënyrat, procedurat, afatet dhe organet zbatuese për ofrimin e masave mbështetëse. 
- Për sa i përket faktit që shoqëria “Biopower Green Energy” sh.p.k. është licencuar nga ERE përpara marrjes së statusit të sipërcituar, sqarojmë se në nenin 34, të ligjit nr. 55/2015, “Për investimet strategjike”, i ndryshuar, është parashikuar se dispozitat e këtij ligji do të zbatohen gjithashtu, edhe për ato investime strategjike, për të cilat është nënshkruar një kontratë para hyrjes në fuqi të këtij ligji dhe që klasifikohen investime strategjike, në kuptim të këtij ligji, me qëllim realizimin dhe konkretizimin e tyre. 
- Sa më sipër përcaktuar, vlerësohet se ndodhemi në rrethanat kur shoqëria ka aplikuar për statusin, duke qenë e licencuar nga ERE, aq më tepër që ajo nuk e ka renditur procedurën e marrjes së licencës te masat mbështetëse që ka kërkuar nga Agjencia Shqiptare e Zhvillimit të Investimeve (AIDA) gjatë aplikimit për marrjen e statusit të investimit strategjik, pikërisht për arsye se kishte një licencë të vlefshme.
- Me shkresat e protokolluara në ERE me nr. 51/6 prot., datë 30.3.2021 dhe nr. 51/7 prot., datë 21.4.2021, shoqëria ka bërë përditësim të informacionit mbi aktivitetin e shoqërisë “Biopower Green Energy” sh.p.k., për ndërtimin e dy parqeve me erë, BPGE1 & BPGE2, duke u shprehur se së bashku me AIDA-n, po ndjek dhe po zbaton planin e veprimit dhe zhvillimit të investimit e po ndërmerr të gjithë hapat për marrjen e autorizimeve të autoriteteve përgjegjëse. Për këtë shoqëria ka depozituar bashkëlidhur dhe shkresat që AIDA i ka drejtuar Bashkisë Lezhë në përdorim, konform planit të vendimit të KIS-së, shkresën e AIDA-s drejtuar Ministrisë së Infrastrukturës dhe Energjisë, në lidhje me masën mbështetëse të lejimit të përdorimit të pasurisë shtetërore, si dhe miratimin e saj paraprak për efekt të marrjes së lejes zhvillimore dhe lejes mjedisore etj. 
- Rezulton se shoqëria “Biopower Green Energy” sh.p.k. ka plotësuar kushtin e vendosur në pikën 1, germa “a”, të vendimit nr. 90/2008, të ndryshuar, me përcjelljen në ERE të studimit të fizibilitetit, si dhe kushtin e vendosur në pikën 1, germa “d”, të vendimit nr. 90/2008, të ndryshuar, që ka të bëjë me paraqitjen e oponencës tekniko-ekonomike nga ekspertë të licencuar. Si të tilla këto kushte duhen shfuqizuar.
- Nga sa analizuar, nga kushtet e vendimit nr. 90/2008, i ndryshuar, mbetet ende pa u depozituar marrëveshja e nënshkruar me OST sh.a. (pika 1, germa “b”), si dhe fakti që shoqëria nuk ka arritur të realizojë projektin brenda afateve të shtyra nga ERE (pika 1, germa “e”), arsye për të cilën ka kërkuar dhe shtyrjen e mëtejshme, nisur së fundmi dhe nga marrja e statusit investim/investitor strategjik, procedurë e veçantë. 
- Për gjithë sa më sipër, referuar përpjekjeve të shoqërisë dhe thuajse ezaurimit të kushteve respektive të vendimit nr. 90/2008, të ndryshuar, si dhe marrjes së fundmi të statusit investim/investitor strategjik, procedurë e veçantë, u vlerësua pranimi i kërkesës së shoqërisë për rishikimin e vendimit të Bordit të ERE-s nr. 35/2021, me anën e të cilit filloi dhe procedura për heqjen e licencës së saj, duke e shfuqizuar atë.
- Në nenin 9, germa “a”, të “Rregullores për procedurat e heqjes së licencave në sektorin e energjisë elektrike dhe të gazit natyror, miratuar me vendimin e Bordit të ERE-s nr. 58, datë 18.4.2017, parashikohet, se: “Me marrjen e informacionit të detajuar me të dhënat, sipas neneve 7 dhe 8, të kësaj rregulloreje, Bordi do të vendosë:
a) të mbyllë procedurën për heqjen e licencës.
Duke marrë në konsideratë faktin se nga periudha e licencimit ka kaluar një kohë e gjatë e projekti nuk është vënë në zbatim, e mund të kenë ndryshuar dhe kushtet mjedisore, rikujtojmë se për qëllime të licencimit shoqëria ka depozituar lejen e mjedisit, me nr. 300 prot., datë 1.4.2008, dhënë me vendimin nr. 4, të Komisionit të Lejeve, për një periudhe 3-vjeçare me të drejtë ripërtëritjeje. Gjithashtu, në kushtet e lejes është përcaktuar se mosfillimi i aktivitetit brenda një periudhe 2-vjeçare sjell për pasojë pavlefshmërinë e lejes për ushtrimin e këtij aktiviteti. Në këto rrethana, në kuadër dhe të vlerësimit të përpjekjeve të saj për realizmin e projektit, vlerësohet që t’i lihet kusht shoqërisë që të depozitojë, brenda 3 muajsh, në ERE lejen mjedisore të rinovuar.
Pas depozitimit të lejes së mjedisit të rinovuar dhe studimit të fizibilitetit, ERE do të vlerësojë më tej mundësinë e shtyrjes, sipas kërkesës së shoqërisë, të afateve të plotësimit të kushteve të vendimit nr. 90/2008, të ndryshuar, konkretisht sipas pikës 1, germa “b”, që ka të bëjë me marrëveshjen e nënshkruar me OST sh.a., dhe sipas pikës 1, germa “e”, që ka të bëjë me kohën e zbatimit të të gjithë projektit, përfshirë dhe kolaudimin e veprës. 
Pas depozitimit të lejes së mjedisit të rinovuar, ERE do të vlerësojë më tej mundësinë e shtyrjes, sipas kërkesës së shoqërisë, të afateve të plotësimit të kushteve të vendimit nr. 90/2008, të ndryshuar, konkretisht sipas pikës 1, germa “b”, që ka të bëjë me marrëveshjen e nënshkruar me OST sh.a., dhe sipas pikës 1, germa “e”, që ka të bëjë me kohën e zbatimit të të gjithë projektit, përfshirë dhe kolaudimin e veprës. 
Për gjithë sa më sipër, Bordi i ERE-s 

VENDOSI:

1. Të pranojë kërkesën e shoqërisë “Biopower Green Energy” sh.p.k., për rishikimin e vendimit të Bordit të ERE-s nr. 35, datë 4.2.2021.
2. Të shfuqizojë vendimin e Bordit të ERE-s nr. 35, datë 4.2.2021.
3. Në vendimin e Bordit të ERE-s nr. 90, datë 6.8.2008, të ndryshuar, bëhen këto ndryshime:
1. Pika 1, germat “a” dhe “d” të vendimit nr. 90, datë 6.8.2008, shfuqizohen.
2. Në pikën 1 të vendimit nr. 90, datë 6.8.2008, pas germës “f”, shtohet germa “g”, me këtë përmbajtje:
g) Shoqëria “Biopower Green Energy” sh.p.k. duhet të depozitojë në ERE lejen e mjedisit të rinovuar, brenda 3 muajve nga data e botimit në Fletoren Zyrtare e këtij vendimi.
4. Shoqëria “Biopower Green Energy” sh.p.k. duhet të depozitojë në ERE dokumentacion ligjor vërtetues mbi realizimin e investimeve për zbatimin e projektit eolik, brenda 3 muajve nga data e botimit në Fletoren Zyrtare e këtij vendimi.
5. Shoqëria “Biopower Green Energy” sh.p.k të përditësojë në mënyrë periodike ERE-n mbi statusin e realizimit të planit të veprimit, në zbatim të vendimit të Komitetit të Investimeve Strategjike nr. 11/6, datë 4.2.2021.
6. Me dorëzimin e dokumentacionit, sipas përcaktimeve të pikave 3 dhe 4, të këtij vendimi, ERE do të shqyrtojë mundësinë e shtyrjes së afatit të plotësimit të kushteve të vendosura në pikën 1, germa “b”, dhe pikën 1, germa “e”, të vendimit nr. 90, datë 6.8.2008, të ndryshuar.
7. Ky vendim është objekt rishikimi nga ERE pas përfundimit të afatit 3-mujor.
8. Drejtoria e Licencimit, Autorizimeve dhe Mbikëqyrjes të njoftojë shoqërinë “Biopower Green Energy” sh.p.k. dhe palët e interesit për vendimin e Bordit të ERE-s.
Ky vendim hyn në fuqi pas botimit në Fletoren Zyrtare. 
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

